กระทรวงพาณิชย์ อนุมัติเงินส่วนต่างประกันรายได้ข้าว งวดที่ 21 ชดเชย 3 ชนิดข้าว ให้เกษตรกรกว่า 1 หมื่นครัวเรือน เตรียมจ่ายเงิน 9 มี.ค. นี้
นายอุดม ศรีสมทรง รองอธิบดีกรมการค้าภายใน เปิดเผยว่า คณะอนุกรรมการกำกับดูแลและกำหนดเกณฑ์กลางอ้างอิงโครงการประกันรายได้เกษตรกรผู้ปลูกข้าว ได้พิจารณาราคาเกณฑ์กลางอ้างอิงและการชดเชยส่วนต่างราคาตามโครงการประกันรายได้เกษตรกรผู้ปลูกข้าว ปี 2565/66 งวดที่ 21 สำหรับเกษตรกรที่แจ้งวันคาดว่าจะเก็บเกี่ยวระหว่างวันที่ 25 กุมภาพันธ์ – 3 มีนาคม 2566 โดยข้าวเปลือกหอมมะลินอกพื้นที่ ชดเชยส่วนต่างตันละ 369.13 บาท สูงสุดครัวเรือนละ 5,906.08 บาท / ข้าวเปลือกปทุมธานี ชดเชยส่วนต่างตันละ 31.16 บาท สูงสุดครัวเรือนละ 779.00 บาท / และข้าวเปลือกเจ้า ชดเชยส่วนต่างตันละ 43.64 บาท สูงสุดครัวเรือนละ 1,309.20 บาท สำหรับข้าวเปลือกเหนียว ไม่มีส่วนต่างชดเชยในงวดนี้ เนื่องจากราคาเกณฑ์กลางสูงกว่าราคาประกันรายได้ ส่วนข้าวเปลือกหอมมะลิ สิ้นสุดฤดูเก็บเกี่ยวแล้ว โดย ธ.ก.ส. จะจ่ายเงินให้เกษตรกรที่ได้รับสิทธิ์งวดที่ 21 ในวันที่ 9 มีนาคม นี้ ซึ่งมีเกษตรกรได้รับชดเชยตามข้อมูลของกรมส่งเสริมการเกษตร จำนวน 11,133 ครัวเรือนสำหรับในงวดที่ 1 - 20 มีเกษตรกรได้รับเงินส่วนต่างประกันรายได้แล้วจำนวน 2.606 ล้านครัวเรือน จำนวน 7,855.28 ล้านบาท และการช่วยเหลือไร่ละพันบาท ได้รับเงินแล้วกว่า 4.631 ล้านครัวเรือน จำนวน 53,942.61 ล้านบาท เกษตรกรที่ได้รับสิทธิ์ แต่ยังไม่ได้รับเงิน ขอให้ ติดต่อ ธ.ก.ส. สาขาใกล้บ้าน เพื่อให้ ธ.ก.ส. ตรวจสอบต่อไป